·Basisscenarie — ingen ændring: De nuværende regler og procedurer fortsætter.

Der er med hensyn til beskyttelse af reservedele 3 løsningsmodeller:

·Løsningsmodel 1.1 — Fuldstændig liberalisering for alle design Markedet for "must match"-reservedele bør åbnes for konkurrence i hele EU og udvides til at omfatte både eksisterende og nye design.

·Løsningsmodel 1.2 — Øjeblikkelig fuld liberalisering for nye design efterfulgt af fuld liberalisering for gamle design efter en overgangsperiode på 10 år: Det samme som løsningsmodel 1.1, dog med den forskel, at design, der allerede er registreret inden den nye retsakts ikrafttræden, fortsat vil være beskyttet i en overgangsperiode på 10 år.

·Løsningsmodel 1.3 — Fuldstændig liberalisering kun for nye design: Design, der allerede er registreret inden ikrafttrædelsen, vil ikke blive berørt og vil kunne beskyttes i en periode på højst 25 år.

For så vidt angår komplekse RCD-procedurer er der én (enstemmigt støttet) løsningsmodel:

·Løsningsmodel 2 — Forenkling og strømlining af RCD-procedurerne, f.eks. ved at modernisere kravene til designafbildning og lette indgivelsen af samlede ansøgninger ved at afskaffe kravet om "klasseenhed".

For så vidt angår suboptimale RCD-gebyrer er der 1 løsningsmodel med 2 delløsninger:

·Løsningsmodel 3 — Lavere RCD-registreringsgebyr og lettere indgivelse af samlede ansøgninger: Denne model giver lettere adgang til RCD-beskyttelse, navnlig for SMV'er (billigere erhvervelse af rettigheder og første fornyelse), samtidig med at virksomhederne tilskyndes til ikke at bevare ikkeudnyttede design i registret ved at øge gebyrerne for efterfølgende fornyelser.

Delløsning 3.1: Registreringsgebyret for et enkelt RCD nedsættes fra 350 EUR til 250 EUR. For hvert yderligere design, der indgår i en samlet ansøgning, nedsættes gebyret til 125 EUR. Gebyret for den første fornyelse er 70 EUR, for anden fornyelse: 140 EUR, for tredje fornyelse: 280 EUR, for fjerde fornyelse: 560 EUR.

Delløsning 3.2: Registreringsgebyret er også på 250 EUR, men hvert yderligere design i en samlet ansøgning nedsættes yderligere til 100 EUR. Alle fornyelsesgebyrer er højere end under det nuværende system. Gebyret for den første fornyelse er 80 EUR, for anden fornyelse: 160 EUR, for tredje fornyelse: 320 EUR, for fjerde fornyelse: 640 EUR.

For så vidt angår de forskellige regler på nationalt plan er der 2 løsningsmodeller:

·Løsningsmodel 4.1: Delvis yderligere tilpasning af de nationale love, hvilket skaber større overensstemmelse med RCD-systemet. Denne løsningsmodel indebærer, at der tilføjes bestemmelser til designdirektivet om udvalgte designretlige aspekter, som det endnu ikke omhandler, og som interessenterne har identificeret som havende størst behov for tilpasning (navnlig vedrørende procedurer) til forordningen om EF-design.

·Løsningsmodel 4.2: Fuld tilpasning af nationale designlove og -procedurer. Denne tilgang vil være baseret på løsningsmodel 4.1, der omfatter ovennævnte elementer, men inkluderer alle resterende aspekter af materiel designlovgivning og -procedurer, som er en del af forordningen om EF-design, men ikke designdirektivet.

En kombination af løsningsmodeller, herunder løsningsmodel 1.2, 2, 3.1 og 4.1, foretrækkes.

Løsningsmodel 1.2 anses for at være den mest proportionale løsning til at opnå en fuldstændig tilpasning på det indre marked i forhold til princippet om liberalisering. Det er i overensstemmelse med ånden i den midlertidige ordning for reservedele i designdirektivet, der sigter mod en fuldstændig liberalisering af markedet for reservedele i EU.

Denne løsningsmodel er også i tråd med Kommissionens hensigt i det tidligere forslag fra 2004, og den er i overensstemmelse med og supplerer forordning (EU) nr. 461/2010 (gruppefritagelsesforordningen for motorkøretøjer) på kartelområdet. Liberaliseringen af markedet for reservedele vil bidrage til, at kartelordningen kommer til at virke optimalt for virksomheder og forbrugere på eftermarkedet for bilindustrien.

Endelig er løsningsmodel 1.2 i overensstemmelse med og supplerer den indsats, der er gjort i initiativet om bæredygtige produkter, som har til formål at fremme reparationer og den cirkulære økonomi, og den er i overensstemmelse med den internationale aftale om handelsrelaterede intellektuelle ejendomsrettigheder (TRIPS).

Løsningsmodel 2 vil sammen med løsningsmodel 3.1 gøre RCD-beskyttelsen mere tilgængelig og økonomisk overkommelig for virksomhederne (i takt med de teknologiske fremskridt), og de vil medføre betydelige positive virkninger og klare fordele for virksomheder, navnlig SMV'er og individuelle designere.

Løsningsmodel 4.1, vil - navnlig ved at tilføje de vigtigste procedureregler til designdirektivet i overensstemmelse med forordningen om EF-design - gøre det lettere og billigere for virksomheder og designere at opnå designbeskyttelse på tværs af medlemsstaterne, herunder gennem kombineret anvendelse af nationale systemer og EF-design.

Denne løsningsmodel vil også have en positiv indvirkning på samarbejdet mellem EUIPO og de nationale IP-kontorer med hensyn til at fremme øget konvergens af praksis og udvikle fælles værktøjer på nye områder, hvor tilpasning er ønskelig (f.eks. ugyldiggørelse af design). Dette kan skabe yderligere nettofordele for brugerne af designbeskyttelsessystemerne og samtidig forbedre deres komplementaritet og interoperabilitet.

Analyser og tidligere erfaringer med frivillige tilgange har fået Kommissionen til at konkludere, at alle de foretrukne løsninger bør gennemføres ved hjælp af lovgivningsmæssige ændringer af designdirektivet og forordningen om EF-design.